อีซี่พาสผ่านไม่ฉลุย กทพ.แก้หลังรถติด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — กทพ. เร่งแก้ไขปรับปรุงช่องทางใช้บัตรอีซี่พาส เหตุผู้ใช้บริการสับสน ส่งผลจราจรติดขัดหน้าด่านจำนวนมาก
พ.ท.ทวีสิน รักกตัญญู ผู้ว่าการการทางพิเศษแห่งประเทศไทย (กทพ.) เปิดเผยว่า ขณะนี้มีประชาชนผู้ที่ใช้บริการทางด่วนบางส่วนเกิดการสับสนระหว่างช่องทางการจ่ายเงินตามปกติกับช่องทางที่ใช้บัตรอีซี่พาส (Easy Pass) ดังนั้น กทพ. จะต้องจัดทำป้ายและให้พนักงานคอยดูแลผู้ใช้บริการในช่วงแรกจนกว่าผู้ใช้บริการจะเข้าใช้บริการถูกช่องทาง เบื้องต้นได้จัดทำป้ายบอกช่องทางการใช้บัตรอีซี่พาสแล้ว
“การสังเกตช่องเก็บค่าผ่านทาง Easy Pass จะมีสัญลักษณ์รูปบัตร Easy Pass พร้อมข้อความ ‘ช่องอัตโนมัติ Easy Pass’ แสดงอยู่บนหลังคาเหนือช่องทาง รวมถึงบริเวณช่องทางวิ่งจะมีสัญลักษณ์ลูกศรสีฟ้าหรือก้างปลาพร้อมเส้นกำกับช่องทางจราจรสีฟ้าบอกไว้” พ.ท.ทวีสิน กล่าว
อย่างไรก็ตาม มีผู้ใช้บริการที่ซื้อบัตรอีซี่พาสไปแล้วแต่ไม่สามารถใช้งานได้ เนื่องจากไม่ปฏิบัติตามคำแนะนำของ กทพ. เช่น ติดตั้งไม่ตรงจุด ใช้ฟิล์มปรอท ฯลฯ ดังนั้น กทพ. ขอให้ผู้ใช้บัตรอีซี่พาสปฏิบัติตามคำแนะนำดังนี้ ติดบัตรอีซี่พาสในจุดที่กำหนดบริเวณกึ่งกลางของกระจกหน้ารถด้านบน
รถยนต์ที่ติดฟิล์มกรองแสงคุณภาพสูงบางยี่ห้อที่มีความเข้มของสารปรอทสูงหรือมีความหนาแน่นของฟิล์มมากกว่าปกติทำให้ระบบฯ ไม่สามารถอ่านบัตร Easy Pass ได้ ดังนั้นจึงขอให้ ติดบัตรEasy Pass ไว้ที่บริเวณกึ่งกลางของกระจกหน้ารถด้านบนที่มีลักษณะเป็นรังผึ้ง(รถยนต์สมัยใหม่จะจัดส่วนนี้ไว้ให้) หรือถ้าไม่มีพื้นที่บริเวณดังกล่าวท่านต้องไปที่ร้านประดับยนต์เพื่อกรีดฟิล์มกรองแสงให้เป็นช่องขนาดเท่าบัตร Easy Pass ในจุดที่กำหนด เพื่อติด Easy Pass ต่อไป โดยให้ด้านที่มีโลโก้กทพ.หันเข้าหาผู้ขับรถ
ทั้งนี้ ให้สังเกตช่องที่จะเข้าไปใช้บริการให้ถูกต้อง หากผู้ที่ไม่มีบัตร Easy Pass ให้เข้าช่องเก็บค่าผ่านทางด้วยเงินสด หรือคูปองปกติ ส่วนผู้ที่มีบัตร Easy Pass และได้ติดบัตร Easy Pass ในจุดที่กำหนดเรียบร้อยแล้ว ให้เข้าช่อง Easy Pass เท่านั้น กรณีที่ ใช้บริการบัตร Easy Pass ของทางพิเศษสายบางพลี – สุขสวัสดิ์ซึ่งเป็นทางพิเศษที่เก็บค่าผ่านทางตามระยะทางต้องเข้าใช้ บริการที่ช่อง Easy Pass ที่ด่านฯ ทางเข้า และด่านฯ ทางออก ทุกครั้ง
ขณะนี้ กทพ. ได้เปิดให้บริการระบบเก็บค่าผ่านทางอัตโนมัติด้วยบัตร Easy Pass บนทางพิเศษเฉลิมมหานคร ทางพิเศษฉลองรัช และทางพิเศษสายบางพลีสุขสวัสดิ์ โดยจะขยายไปยังเส้นทางด่วนอื่นๆ จนครบภายในปี 2554